<classify> WAZIRI wa Mambo ya Ndani ya Nchi, Kangi Lugola amemuagiza Mkuu wa Jeshi la Polisi IGP, Simon Sirro kuwaondoa madarakani Mkuu wa Utawala Polisi Mkoa wa Kigoma ambaye alikuwa Kaimu Kamanda wa Polisi Mkoa, Mkuu wa Operesheni wa mkoa huo, Mkuu wa Polisi Wilaya ya Uvinza na Mkuu wa Intelejinsia wilaya hiyo.Pia waziri huyo ameagiza askari wote wa Kituo cha Polisi Mpeta na Nguruka wilayani Uvinza wahamishwe haraka iwezekanavyo katika vituo hivyo.Ametoa kauli hiyo ya kuwaondoa maofisa wa juu wa jeshi hilo kutokana na upungufu aliouona katika operesheni iliyofanyika mwezi uliopita ya kuwaondoa wakulima na wafugaji waliovamia ranchi za NARCO ambao ipo chini ya Wizara ya Mifugo, ambayo katika operesheni hiyo, askari polisi wawili na raia wawili waliuawa.Alioagiza waondolewe madarakani ni Mkuu wa Utawala wa Polisi Mkoa wa Kigoma aliyekuwa Kaimu Kamanda wa Mkoa wakati operesheni hiyo ilipotokea, ACP Simon Ngowi, Mkuu wa Operesheni wa Mkoa, SP Msembele, Mkuu wa Polisi Wilaya ya Uvinza, SSP Mwakisambwe, na Mkuu wa Intelejinsia wa wilaya hiyo, Inspekta Dotto Daudi.Akizungumza na wananchi katika mkutano wa hadhara uliofanyika Kitongoji cha Mwanduhubandu, Kijiji cha Mpeta wilayani Uvinza jana, Lugola alisema viongozi hao wa Polisi wameshindwa kuifanya kazi hiyo kwa umakini ndio maana kulikuwa na upungufu mkubwa katika operesheni hiyo, hivyo damu za waliouawa zinakuwa juu ya hao viongozi wa polisi mkoa na wilaya.Kutokana na hali hiyo, namuagiza IGP Sirro kuwaondoa kwenye madaraka hao wote niliowataja ifikapo kesho leo, na kesho Jumatatu nitakapokuwa Dodoma nitakutana na Katibu Mkuu wa Wizara ya Mambo ya Ndani ya Nchi ili kuona hatua nyingine za kinidhamu zitakazochukuliwa kwa hao niliowataja, alisema Lugola.Aliongeza kuwa Jeshi la Polisi halina nia ya kuua mtu, kumuonea mtu, kudhulumu mtu, lakini pale inapotokea jeshi hilo limeshindwa kutekeleza wajibu wake vizuri, lazima yeye waziri achukue hatua.Alisema Jeshi la Polisi halipaswi kuvunjika moyo, litaendelea kufanya operesheni za mara kwa mara kuhakikisha linapambana na uhalifu, kwa hayo ambayo yanayojitokeza hayana nafasi ya kuwakatisha tamaa wala kuwavunja moyo.Mimi Waziri wa wizara hii, dhamana yangu na haya ninayoyafanya, vyombo vyangu vya ulinzi na usalama ninavyovisimamia msinione mimi kama mwanasiasa, msichukulie maagizo yangu na matamko yangu kama ya mwanasiasa, atakayejidanganya hivyo, itakula kwake, alisema Lugola.  <topic>: kitaifa 